Høringssvar til budgetforslag 2027 – Ebeltoft Skole
Ebeltoft Distriktsråd har læst det fremsendte materiale, og herudover har repræsentanter for Distriktsrådet deltaget i borgermødet den 27. august.
Det er Distriktsrådets opfattelse, at en fortsat udvikling af Ebeltoft er en vigtig forudsætning for at Ebeltoft også i fremtiden vil være et attraktivt område for familier, der gerne vil bosætte sig i skoledistriktet.
I henhold til prognosen om udvikling i antallet af indbyggere i forskellige aldersklasser kan det ses, at der bliver flere elever på skolen. Denne udvikling medfører i øjeblikket, at der årligt siges farvel til 2 afgangsklasser – men der siges goddag til 3 nye klasser.
Dette forhold giver sig udslag i stigende pres på såvel lokaler som udearealer, hvor skolen har informeret Distriktsrådet om, at der mangler midler til udvikling af opholdsarealer og legeplads; og der foreligger en vision for ”Ebeltoft Skoleskov”, hvor en realisering ligeledes kræver yderligere bevillinger. 
Skolen har også oplyst at man gerne vil åbne mere op for foreningsliv og frivillige, så man kan mødes uden for skolens åbningstider og uden skelen til alder og bopæl.
Dette kræver, at der findes midler til at sikre den fortsatte udvikling af Ebeltoft Skole, og Distriktsrådet ønsker med dette høringssvar at støtte skolen i sit ønske om tildeling af de fornødne midler.
Dette skal ske i samarbejde med skolens ledelse – og det vil sikre den velfungerende og attraktive skole. På denne måde arbejdes der samtidig på at styrke bosætningen af yngre mennesker i en by, hvor der er en stærk repræsentation af ældre indbyggere.

